หนี้ครัวเรือนทะยานรายได้ไม่พอใช้จ่าย
ครัวเรือนไทยหนี้เสียพุ่งโดยเฉพาะการก่อหนี้หมวดรถยนต์-ที่อยู่อาศัย ขณะที่รายได้ลดลง ค่าแรงไม่ช่วย
28 พ.ค. 2556

ครัวเรือนไทยหนี้เสียพุ่งโดยเฉพาะการก่อหนี้หมวดรถยนต์-ที่อยู่อาศัย ขณะที่รายได้ลดลง ค่าแรงไม่ช่วย
นางสุวรรณี คำมั่น รองเลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยถึงภาวะสังคมไทยในช่วงไตรมาสแรกว่า หนี้สินครัวเรือนได้ปรับเพิ่มขึ้นอย่างต่อเนื่อง โดยเฉพาะการก่อหนี้ในหมวดรถยนต์และที่อยู่อาศัย ขณะที่การผิดนัดชำระหนี้เพิ่มขึ้นต่อเนื่องจาก 28% เป็น 38.9% 
สศช.ระบุว่า ในจำนวนหนี้เสียของครัวเรือนนั้น เป็นหนี้เสียจากสินเชื่อเพื่อการอุปโภคบริโภคส่วนบุคคลมีมูลค่า 6.02 หมื่นล้านบาท หรือ 23.5% ของหนี้เสียรวม สินเชื่อบัตรเครดิตผิดนัดเกิน 3 เดือน สูงถึง 5,369 ล้านบาท
ทั้งนี้ สินเชื่อภาคครัวเรือนเพิ่มขึ้นต่อเนื่องเป็นไตรมาสที่ 3 ติดต่อกัน และมีแนวโน้มเพิ่มขึ้นอีก โดยเฉพาะครัวเรือนผู้มีรายได้น้อยที่พบว่ามีรายจ่ายเพิ่มขึ้น 15.9% เร็วกว่ารายได้ที่เพิ่มขึ้น 10.4% 
“แม้ค่าจ้างแท้จริงเพิ่มขึ้น แต่เมื่อหักลบรายได้รายจ่ายแล้ว พบว่าค่าจ้างที่เพิ่มขึ้นไม่เป็นไปตามตัวเลขที่เคยประเมินไว้” สศช.ระบุ
ขณะที่เศรษฐกิจไทยยังมีปัญหาเชิงโครงสร้างที่เกิดความเหลื่อมล้ำ มีผู้ถือครองที่ดินเกิน 100 ไร่ เพียง 4,613 ราย แต่ประชาชน 21 ล้านคน และนิติบุคคล 1 ล้านราย ถือครองที่ดินไม่เกิน 4 ไร่ต่อราย